b'\n_START_ARTICLE_\nVoja\xc5\xa1ka akademija Zdru\xc5\xbeenih dr\xc5\xbeav Amerike\n_START_PARAGRAPH_\nVoja\xc5\xa1ka akademija Zdru\xc5\xbeenih dr\xc5\xbeav Amerike (angle\xc5\xa1ko United States Military Academy (USMA); tudi West Point) je voja\xc5\xa1ka akademija Zdru\xc5\xbeenih dr\xc5\xbeav Amerike in biv\xc5\xa1a voja\xc5\xa1ka postojanka. Le\xc5\xbei na zahodnem bregu reke Hudson pribli\xc5\xbeno 80 kilometrov severno od New Yorka in zavzema povr\xc5\xa1ino 65 km\xc2\xb2. Utrdba je bila prvi\xc4\x8d naseljena leta 1778 in je tako najstarej\xc5\xa1a stalno naseljena utrdba v ZDA._NEWLINE_Voja\xc5\xa1ka postojanka v West Pointu je imela velik strate\xc5\xa1ki pomen. \xc4\x8ce bi jo Angle\xc5\xbei zaradi Arnoldovega izdajstva osvojili, bi imeli odprto re\xc4\x8dno in jezersko pot na sever v Kanado. \xc5\xbde dvakrat prej so posku\xc5\xa1ali zavarovati ta prehod s strategijo deljenja in vladanja, a jim ni uspelo. Po vojni je West Point dobil druga\xc4\x8dno vlogo, saj je bila tam s kongresnim zakonom leta 1802 ustanovljena voja\xc5\xa1ka akademija Zdru\xc5\xbeenih dr\xc5\xbeav Amerike. V prvem letniku je imela deset kadetov. Najprej so se na njej \xc5\xa1olali le topni\xc4\x8darji in in\xc5\xbeenirji, zato je bil njen obstoj prvih nekaj let negotov. Potem je leta 1817 vodstvo prevzel major Sylvanus Thayer in za\xc4\x8del se je oblikovati West Point, kakr\xc5\xa1nega poznamo danes._NEWLINE_Posest akademije obsega skoraj 65.000 hektarjev, na njej pa se \xc5\xa1ola in voja\xc5\xa1ko usposablja pribli\xc5\xbeno 4000 kadetov. V majhnih razredih od 12 do 15 u\xc4\x8dencev pou\xc4\x8dujejo humanisti\xc4\x8dne, dru\xc5\xbebene in voja\xc5\xa1ke vede ter fiziko in strojni\xc5\xa1tvo. Kandidati, ki jih ve\xc4\x8dinoma imenujejo \xc4\x8dlani senata in spodnjega doma kongresa, morajo biti stari med 17 in 22 let, samski in telesno zdr\xc5\xbeljivi, poleg tega pa morajo izpolnjevati akademske pogoje, ki veljajo za sprejem na univerzo. Od leta 1976 sprejemajo tudi dekleta._NEWLINE_Od vojne leta 1812 so se diplomanti West Pointa juna\xc5\xa1ko bojevali v vseh ameri\xc5\xa1kih vojnah. Med najbolj znanimi generali so Robert Edward Lee, Ulysses Simpson Grant, John Joseph \xc2\xbbBlack Jack\xc2\xab Pershing, Omar Nelson Bradley, Douglas MacArthur in Dwight David Eisenhower. Kadeti, ki so zasloveli zaradi nevoja\xc5\xa1ke kariere, so bili pesnik Edgar Allan Poe, slikar James McNeill Whistler ter astronavti Edwin Eugene \xc2\xbbBuzz\xc2\xab Aldrin mlaj\xc5\xa1i, Michael Collins in Edward Higgins White II..'